**Informatīvais ziņojums**

**„Par laika periodā no 2011.gada 1.augusta līdz 2012.gada 31.janvārim** **paveiktajiem un nākošajā atskaites periodā plānotajiem uzdevumiem Eiropas vienotās valūtas ieviešanai Latvijā”**

Izpildot Ministru prezidenta 2005.gada 18.jūlija rīkojuma Nr.308 "Par Vadības komitejas izveidošanu" 3.punktā un Ministru kabineta 2006.gada 6.marta rīkojumā Nr.148 "Par Latvijas Nacionālo eiro ieviešanas plānu" uzdoto, iesniedzam informatīvo ziņojumu "Par laika periodā no 2011.gada 1.augusta līdz 2012.gada 31.janvārim paveiktajiem un nākošajā atskaites periodā plānotajiem uzdevumiem Eiropas vienotās valūtas ieviešanai Latvijā" (turpmāk – informatīvais ziņojums).

**I. Pārskata periodā paveiktais**

Visas Vadības komitejas padotībā izveidotās darba grupas ir pārskatījušas to kompetencē esošos Latvijas Nacionālā eiro ieviešanas plāna (turpmāk – LNEIP) uzdevumus, pielāgojot tos sociāli ekonomiskajai situācijai valstī. Darba grupu priekšlikumi tika iesniegti izskatīšanai Vadības komitejā. Pēc priekšlikumu izskatīšanas Vadības komiteja pieņems lēmumu par to tālāko virzību, atbalstāmos priekšlikumus iestrādājot attiecīgajos eiro ieviešanas dokumentos (detalizētāku informāciju skatīt izklāstā par darba grupu aktivitātēm).

LR Finanšu ministrija ir izsludinājusi atklāto amata konkursu uz eiro ieviešanas projekta vadītāja vakanci. Pretendentu pieteikumu vērtēšanai izveidota atlases komisija, kuru vada Finanšu ministrijas Valsts sekretāre.

Vadības komitejas darba grupās iesaistītās institūcijas ir iesniegušas attiecīgo darba grupu vadītājiem aktualizētu informāciju par to deleģētajiem pārstāvjiem darba grupās.

**Sabiedrības informēšanas un komunikācijas darba grupa**

Pārskata periodā Sabiedrības informēšanas un komunikācijas darba grupa (turpmāk – SIKDG) izskatīja šādus darba grupas kompetencē esošus eiro ieviešanas jautājumus:

1. Pamatojoties uz darba grupas locekļu iesniegtajiem priekšlikumiem, SIKDG iesniedza Vadības komitejai priekšlikumus par grozījumiem eiro ieviešanas komunikācijas stratēģijā un LNEIP. Komunikācijas stratēģijā tika papildināts mērķa grupu uzskaitījums, aktualizēts eiro komunikācijas pasākumu plāns, kā arī iekļauti 2011. gada maijā Latvijas Bankas veiktā pētījuma, kas skaidro sabiedrības attieksmi par eiro ieviešanu, rezultāti. Kopumā aktualizētajā stratēģijā lielāks uzsvars tiks likts uz konkrētu komunikācijas pasākumu detalizāciju.
2. SIKDG ir sākusi darbu pie Ministru kabineta apstiprinātā indikatīvā eiro ieviešanas budžeta komunikācijas pasākumu nodrošināšanas finansējuma detalizētākas plānošanas un sadales. Pēc visu eiro ieviešanas komunikācijas stratēģijas īstenošanā iesaistīto institūciju iesniegto komunikācijas stratēģijas priekšlikumu apkopošanas, SIKDG sagatavos un iesniegs Vadības komitejai koriģētu komunikācijas pasākumu izmaksu plānu.
3. SIKDG pārstāvji ir uzsākuši sarunas ar Eiropas Komisiju (turpmāk – EK) par Stratēģiskās partnerības un līdzfinansēšanas granta līgumu noslēgšanu eiro ieviešanas komunikācijas pasākumu īstenošanai. Sarunu rezultātā darba grupa ir saņēmusi EK vadlīnijas par sadarbības līguma noslēgšanas procedūru.
4. Darba grupa ir atjaunojusi eiro ieviešanas projekta Interneta vietnē [www.eiro.lv](http://www.eiro.lv) publicēto informāciju un turpat sniegusi atbildes vietnē uz iesniegtajiem sabiedrības jautājumiem.
5. Nākamajā atskaites periodā SIKDG plāno izstrādāt eiro ieviešanas kampaņas plānu, nepieciešamības gadījumā atkārtoti aktualizējot arī komunikācijas pasākumu plānu. SIKDG turpinās aktīvu komunikāciju ar EK par sadarbības līguma slēgšanu. Tāpat plānots turpināt sabiedrības informēšanu par eiro ieviešanas projekta aktualitātēm, gan izmantojot eiro projekta interneta vietnes [www.eiro.lv](http://www.eiro.lv) sniegtās iespējas un informatīvo tālruņa līniju, gan arī tieši sadarbojoties ar plašsaziņas līdzekļiem.

**Valsts administrācijas darba grupa**

Pārskata periodā Finanšu ministrija ir izstrādājusi "Koncepcijas par normatīvo aktu sakārtošanu saistībā ar eiro ieviešanu Latvijā" (turpmāk – Koncepcija) projektu.

Koncepcija paredz trīs risinājuma variantus, proti, A variants: normatīvie akti tiek grozīti līdz pārejai uz eiro sākot ar brīdi, kad būs zināms Padomes noteiktais maiņas kurss; B variants: visi normatīvie akti tiek grozīti līdz eiro ieviešanas dienai; C variants: līdz eiro ieviešanas dienai tiek grozīti tie normatīvie akti, kas ir būtiski tiesiskās noteiktības nodrošināšanai. Pārējie normatīvie akti tiktu grozīti pakāpeniski, vienlaikus ar citu plašāku grozījumu izdarīšanu tajos.

Nākamajā pārskata periodā ir plānots Koncepciju saskaņot darba grupas ietvaros un iesniegt izskatīšanai Vadības komitejā. Koncepciju plānots izsludināt Valsts sekretāru sanāksmē 2012.gada martā un iesniegt Ministru kabinetā 2012.gada maijā. Nākošais secīgais darba uzdevums ir Eiro ieviešanas likumprojekta izstrāde.

**Naudas un maksājumu sistēmas darba grupa**

Pārskata periodā Naudas un maksājumu sistēmu darba grupa (turpmāk – NMSDG) izskatīja sekojošus darba grupas kompetencē esošus eiro ieviešanas jautājumus:

1. Pamatojoties uz NMSDG pārstāvēto institūciju iesniegto informāciju, darba grupa ir izstrādājusi priekšlikumus par atsevišķu LNEIP pamatprincipu un vairāku LNEIP 1. pielikumā iekļauto uzdevumu grozījumiem. Grozījumu priekšlikumi skar tādus skaidras naudas eiro ieviešanas aspektus kā periods skaidras naudas apmaiņai VAS "Latvijas Pasts" bez komisijas maksas; vienlaicīgas apgrozības perioda ilgums; iniciatīvas, kas veicinātu skaidras naudas uzkrājumu samazināšanos, u.c. Darba grupa uzskata, ka minēto LNEIP pamatprincipu esošā redakcija būtu jāpārskata gan pamatojoties uz kaimiņvalstu eiro ieviešanas pieredzi, gan arī pēdējo gadu sociāli ekonomiskajām norisēm Latvijā.

Daļa NMSDG izstrādāto priekšlikumu tika iesniegti Vadības komitejai, bet daļa tika novirzīti tālākai izskatīšanai un viedokļa sniegšanai citās Vadības komitejas darba grupās.

1. NMSDG apstiprināja Latvijas Nacionālā SEPA plāna 3.0 versiju. Ņemot vērā to, ka AS "Itella Information" pagarināja SEPA tiešā debeta maksājumu infrastruktūras ieviešanas termiņu līdz 2013.gada 1.janvārim, NMSDG atbalstīja priekšlikumu precizēt augsta līmeņa SEPA ieviešanas pasākumu norisi LNEIP 1.pielikumā.

Nacionālā SEPA grupa sagatavoja un iesniedza Eiropas Parlamentam, Padomei un Eiropas Komisijai komentārus Regulas projektam par tehnisko prasību noteikšanu kredīta pārvedumiem un tiešā debeta maksājumiem eiro un labojumiem Regulā (EK) Nr. 924/2009.

Pārskata periodā katra SEPA projektā iesaistītā iestāde un uzņēmums turpināja darbu saskaņā ar savu individuālo SEPA plānu. SEPA karšu ietvara apakšgrupa 2011.gada 19.septembrī apstiprināja rekomendāciju, aicinot tirgotājus iepazīties ar informāciju par "Droša e-veikala sertifikātu", ko piešķir Latvijas Tirgotāju asociācija, tādā veidā veicinot drošu e-komercijas vidi Latvijā.

1. Pārskata periodā darba grupa turpinās risināt jautājumus par Latvijas Bankas, Valsts kases, banku, VAS "Latvijas Pasts" un citu ar eiro ieviešanu saistītu iestāžu un uzņēmumu gatavošanos eiro ieviešanai. NMSDG plāno atsākt darbu pie finanšu pakalpojumu pieejamības novērtējuma, kā arī LNEIP kontekstā – pie atsevišķu drošības pasākumu sākotnējas plānošanas.

**Nefinanšu uzņēmumi un patērētāji darba grupa**

Pārskata periodā Nefinanšu uzņēmumu un patērētāju darba grupa (turpmāk – NUPDG) izskatīja sekojošus darba grupas kompetencē esošus eiro ieviešanas jautājumus:

1. NUPDG aktualizēja tās kompetencē esošos LNEIP uzdevumus, kā arī pārskatīja darba grupas indikatīvās eiro ieviešanas izmaksas. Darba grupas izstrādātie LNEIP grozījumu priekšlikumi tika iesniegti Vadības komitejai.

2. NUPDG atkārtoti vērsa Vadības komitejas uzmanību uz to, ka ierobežotā finansējuma dēļ patlaban netiek veiktas aptaujas par eiro ieviešanas sagaidāmo ietekmi uz Latvijas iedzīvotājiem, kā arī netiek veikts cenu monitorings. Ņemot vērā cenu uzraudzības pasākumu nozīmi eiro ieviešanas kontekstā, darba grupa aicināja Vadības komiteju iespēju robežās izskatīt iespēju atsākt šī uzdevuma realizēšanu.

3. Aktualizējot LNEIP, darba grupa konstatēja vairāku projekta ietvaros īstenojamo NUPDG un SIKDG kompetencē esošu eiro ieviešanas pasākumu dublēšanos. Lai risinātu šo jautājumu, NUPDG iesniedza Vadības komitejai priekšlikumu izvērtēt, vai attiecīgie pasākumi būtu īstenojami sadarbībā ar SIKDG vai arī tie būtu jāpārceļ uz SIKDG kompetencē esošo LNEIP sadaļu.

4. Nākamajā pārskata periodā NUPDG turpinās īstenot tās kompetencē esošos LNEIP uzdevumus un izstrādās detalizētus to ieviešanas scenārijus.

**Finanšu sistēmas darba grupa**

Finanšu sistēmas darba grupai (turpmāk – FSDG) saskaņā ar LNEIP pārskata periodā nebija paredzētas konkrētas aktivitātes. Savukārt nākamajā pārskata periodā FSDG turpinās sekot līdzi aktualitātēm Eiropas vienotās valūtas ieviešanas jautājumos sadarbībā ar pārējām darba grupām.

**II. Nākamajā pārskata periodā plānotie uzdevumi**

Pārskata periodā no 2012.gada 1.februāra līdz 2012. gada 31.jūlijam Vadības komiteja paredz īstenot šādus uzdevumus:

1. Izskatīt "Koncepcijas par normatīvo aktu sakārtošanu saistībā ar eiro ieviešanu Latvijā" projektu.
2. Pamatojoties uz darba grupu iesniegtajiem priekšlikumiem, aktualizēt LNEIP un tā pielikumus.
3. Iesniegt aktualizēto LNEIP un tā pielikumus izskatīšanai Latvijas Republikas Ministru kabinetā.
4. 2013.gada budžeta izveides procesā aktualizēt uz valsts budžetu attiecināmās eiro ieviešanas izmaksas 2013. – 2014.gadam.

Finanšu ministrs A.Vilks

23.02.2012. 13:33

1152

S.Bajāre

67095403, Sanita.Bajare@fm.gov.lv